Okresná prokuratúra Prievidza 
M. Mišíka 22, 971 34 Prievidza 1

Sp. zn. : 1 Pv 272/12/3307	Prievidza, 21.9.2012
EEČ : 2-27-77-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prievidza
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 16.2.2012 v čase  o 03:00 h v spoločnom byte v Prievidzi na Lúčnej ulici č. 158/14 napadol kuchynským nožom svoju matku XXXXX a na predlaktí pravej ruky jej spôsobil rezné zranenie, čo si vyžiadalo narušenie obvyklého spôsobu života v trvaní 14 dní
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník PZ  Obvodného oddeleniaPZ v Prievidzu dňa 13.3.2012 začal trestné stíhanie  a dňa 21.3.2012 vzniesol obvinenie XXXXX z prečinu ublíženia na zdraví podľa § 156 ods.1,2 písm a Tr. zák, ktorého sa mal obvinený dopustiť dňa 16.2.2012 v nočných hodinách voči svojej matke XXXXX, ktorej spôsobil zranenie a toto si vyžiadalo narušenie  obvyklého spôsobu života 14 dní.

Po skončení vyšetrovania doručil poverený príslušník PZ  tunajšej prokuratúre vyšetrovací spis s návrhom na zastavenie trestného stíhania. 

Preskúmaním vyšetrovacieho spisu som zistila, že v priebehu vyšetrovania vyplynula potreba skúmania duševného stavu obvineného XXXXX. Preto po vydaní príkazu súdu sp. zn. 0Tp 430/2012 zo dňa 2.5.2012 boli uznesením policajta zo dňa 4.6.2012  pribratí znalci z odboru zdravotníctva-psychiatrie a bol vypracovaný znalecký posudok z odboru zdravotníctvo a farmácia, odvetvie psychiatria znalcami MUDr.Majzlanovou a MUDr.Glézlom.

Zo znaleckého posudku vyplynulo, že obvinený XXXXX dlhodobo trpí duševnou chorobou- chronickou paranoidnou schizofréniou s defektom osobnosti a v čase trestného činu konal na základe chorobnej pohnútky. Vzhľadom na svoj duševný stav nebol schopný v čase činu rozpoznať protiprávnosť svojho konania a jeho ovládacia schopnosť bola úplne vymiznutá. Znalci považujú jeho pobyt na slobode za nebezpečný pre spoločnosť ak by sa nepodroboval určenej liečbe. Po predmetnom čine bol hospitalizovaný a preliečený v psychiatrickom zariadení a v súčasnosti je v dispenzárnej starostlivosti psychiatrickej ambulancie, má predpísanú liečbu, ktorej sa riadne podrobuje a v domácnosti je pod celodenným dohľadom svojej sestry- opatrovníčky. Obvinený nedostatočne chápe zmysel trestného konania a znalci nedoporučili jeho účasť na úkonoch trestného konania. Znalci ochranné liečenie u obvineného nenavrhli. 

V zmysle § 215 ods. 1 písm. e) Trestného poriadku „Prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

V zmysle § 23 Trestného zákona „Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Vzhľadom na splnenie vyššie citovaných zákonných podmienok som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Konopová
prokurátorka